**Условия**

**на стипендиантска програма на „ЕН ДИ ЕС” ЕООД (NEXO) и** **Management Financial Group, за студентите от магистърската програма “Финанси, инвестиции и финтех” (3 и 4-семестриална с прием от зимния семестър на учебната 2021/2022 г.) на Стопански Факултет на СУ „Св. Климент Охридски“**

1. **Общи правила на стипендиантската програма**

|  |  |
| --- | --- |
| Стипендиантската програма на „ЕН ДИ ЕС” ЕООДима за цел да осигури три пълни стипендии, покриващи всичките три семестриални такси за обучение на трима студенти от магистърската програма “Финанси, инвестиции и финтех” (3 и 4-семестриална) на Стопанския факултет на СУ „Св. Климент Охридски“ за випуска, стартирал своето обучение през зимния семестър на учебната 2021-2022 г.  Стипендията се отпуска поотделно за всеки учебен семестър. | Стипендиантската програма на Management Financial Group има за цел да осигури шест стипендии, покриващи една от трите семестриални такси за обучение на шестима студенти от магистърската програма “Финанси, инвестиции и финтех” (3 и 4-семестриална) на Стопанския факултет на СУ „Св. Климент Охридски“ за випуска, стартирал своето обучение през зимния семестър на учебната 2021-2022 г. |

В изпълнение на програмата „ЕН ДИ ЕС” ЕООД (NEXO) и Management Financial Group ще възстановяват семестриални такси за обучение на избраните стипендианти.

Кандидатстването за стипендия не гарантира класиране, независимо че кандидатът отговаря на условията за получаване.

Стипендии могат да бъдат предоставяни на студенти-български граждани или граждани на държава-членка на Европейския съюз, приети от зимния семестър на учебната 2021/2022 г. в редовна форма на обучение в 3 и 4-семестриалната магистърската програма “Финанси, инвестиции и финтех” на Стопански факултет на СУ “Св. Климент Охридски”, за придобиване на образователно-квалификационна степен „магистър“.

**II. Правила за отпускане на стипендия**

Изборът на студенти се прави между кандидати, отговарящи на следните условия:

**1. Задължителни критерии:**

1.1. Среден успех за предходния семестър (сбора на оценките от всички положени изпити, предоставящи 30 кредита за семестъра, разделен на броя на изпитите), не по нисък от 5,50 (*Удостоверява се с Уверение от отдел Студенти на Стопанския факултет*);

1.2. Кандидатите не са едновременно спонсорирани от друга стипендиантска програма за покриване на такси за обучение в МП “Финанси, инвестиции и финтех” (т.е. студентите не могат да получат спонсориране от едновременно от „ЕН ДИ ЕС” ЕООД (NEXO) и Management Financial Group);

1.4. Кандидатите могат да получават други видове стипендии, различни от покриване на семестриални такси, за стимулиране на обучението си (напр. стипендии за успешно спечелени конкурси, хакатони и др. състезания).

По решение на Комисията за избор, при липса на кандидати отговарящи на условието за среден успех, стипендия може да се отпусне и на кандидати със среден успех за всеки от предходните два семестъра, по-нисък от 5,50, но не по-нисък от 5,00.

**2. Допълнителни критерии:**

**2.1. Социална потребност**

Този критерий ще се счита за изпълнен в следните хипотези:

2.1.1. Студентът е лице без родители или с един родител (*Удостоверява се с с акт за раждане на студента и/или с представяне на смъртен акт (при починал/и родител/и*);

2.1.2. Студентът е от семейство в затруднено материално положение. За такива се приемат семейства, за които месечният доход на член от семейството е не по-голям от една минимална работна заплата. Преценката се прави на база период от 6 месеца, преди датата на подаване на документите за кандидатстване за стипендия (*Удостоверява се с декларация по образец).*

За целите на стипендиантската програма „членове на семейството“ са съпругът, съпругата, децата до 18-годишна възраст, а ако продължават образованието си – до 26-годишна възраст, а ако са недееспособни или трайно неработоспособни – независимо от възрастта. Встъпилите в брак студенти формират собствено семейство.

**2.2. Социална ангажираност**

Този критерий ще се счита за изпълнен, за студенти, участващи в социални/обществено значими проекти/каузи, както и за студенти с активно участие в живота и дейността на СУ “Св. Климент Охридски”. (*Удостоверява се с удостоверение, потвърждение, служебна бележка или друг документ, изходящ от съответната организация, съответно от СУ “Св. Климент Охридски”*).

***Кандидатите се класират по допълнителен критерий, в следната последователност:***

Студенти без родители или с един родител;

Студенти от семейства със затруднено материално положение;

Студенти, отговарящи на критерия социална ангажираност, се класират при липса на кандидати отговарящи на критериите за социална потребност.

**По решение на Комисията за избор, стипендия може да се отпусне и на кандидати със среден успех за всеки от предходните семестри, не по-нисък от 5,00, които не изпълняват незадължителните критерии.**

**3. Избор на стипендианти:**

**3.1.** **Подаване на документи**

Кандидатите за стипендия, подават сканирани по електронен път на адрес bozhidar.nedev@feb.uni-sofia.bg, следните документи:

* + Заявление за получаване на стипендия – свободен текст с посочване на трите имена, телефон и имейл за контакти;
  + Копие от валиден документ за самоличност;
  + Копие от студентска книжка, удостоверяваща, че кандидатът е студент в редовна форма на обучение в МП „Финанси, инвестиции и финтех“ (3 или 4-семестриална с прием от зимния семестър на учебната 2021/2022 г.) на Стопански факултет на СУ “Св. Климент Охридски”, за придобиване на образователно-квалификационна степен „магистър“ след средно образование;
  + Уверение от отдел Студенти на Стопански факултет на СУ “Св. Климент Охридски”, за среден успех от последния завършен семестър спрямо момента на подаване на документи;
  + Декларация по образец за удостоверяване на критерия социална потребност (*Приложение № 1*);
  + Удостоверение, потвърждение, служебна бележка или друг документ, изходящ от съответната организация, съответно от СУ “Св. Климент Охридски, удостоверяващ социалната ангажираност на студента.

Документите се подават:

* за отпускане на стипендии за зимен семестър – до 20 април на съответната година;
* за отпускане на стипендии за летен семестър – до 20 юли на съответната година.

**3.2.** Изборът на студенти, които ще получат стипендия, се осъществява от съвместна комисия, включваща 2 (двама) представители на Стопанския факултет на СУ “Св. Климент Охридски” и 3 (трима) представители на компанията, предоставяща стипендията.

Кандидатите, подали документи с невярно съдържание се лишават от стипендия до края на обучението и дължат връщане ведно със законната лихва от датата на получаване на стипендията на получените стипендии, отпуснати въз основа на документи с невярно съдържание.

**4. Нов избор**

Студентите, получили стипендия за предходния семестър продължават да получават стипендия за следващия семестър при условие, че отговарят на условията за това. За целта студентите получили стипендия следва да удостоверят изпълнение на критерия за среден успех.

Критерият „социална потребност“ се удостоверява при първоначално кандидатстване за стипендия. Веднъж удостоверен този критерий важи за два поредни семестъра. След изтичане на втория пореден семестър, студентът следва отново да удостовери изпълнение на социалния критерий, по точка 2.1.2. и т. 2.2.

При прекратяване на предоставяне на стипендия на студент - поради приключване на образователния курс или по причина, че студентът престане да изпълнява критериите за получаване на стипендия, се провежда избор на нов/и стипендиант/и.

Стипендията ще се изплаща по банков път по посочена от Стопанския факултет на СУ “Св. Климент Охридски” банкова сметка на стипендианта след потвърждение от страна на СУ “Св. Климент Охридски” за заплащане на таксата за обучение от студента.

**5. Задължения на стипендианта**

Стипендията се предоставя безвъзмездно, като за стипендиантите не възникват каквито и да са задължения към компанията, предоставяща стипендията.

За времето на получаване на стипендия, студентите се задължават:

* + да опазват доброто име и репутацията на СУ “Св. Климент Охридски”, на „ЕН ДИ ЕС” ЕООД (NEXO) и на Management Financial Group;
  + да спазват общоприетите норми на поведение;
  + да участват в учебния процес и да завършат успешно семестъра, за който получават стипендия.

Стипендията се предоставя чрез Стопанския факултет на СУ “Св. Климент Охридски”. Получаване на тази стипендия не изключва получаване на другите видове стипендии, предоставянi от СУ “Св. Климент Охридски”.

**6. Защита на личните данни**

Подаването на заявление за получаване на стипендия от страна на кандидат ще се счита за съгласие от страна на този кандидат, с което същия предоставя доброволно и се съгласява се да съхраняват и обработват личните му данни от Стопанскиq Факултет на СУ „Св. Климент Охридски“ за срок от шест месеца, съгласно изискванията на разпоредбите на Общия регламент, относно защитата на данните (ЕС) 2016/679, приложимото право на Европейския съюз и законодателството на Република България за защита на личните данни, като целта на обработката и съхранението е единствено и само за целите на процедурата по предоставяне на стипендия.